b'\n_START_ARTICLE_\nEinar Jansen\n_START_SECTION_\nLiv\n_START_PARAGRAPH_\nHan var s\xc3\xb8nn av sogneprest Jens Jonas Elstrand Jansen (1844\xe2\x80\x931912) og Jenny Therese Schroeter (f\xc3\xb8dt 1863). Han vokste opp i Sandvika, var elev ved B\xc3\xa6rum middelskole og tok examen artium som privatist i 1911. Han studerte i Kristiania og tok spr\xc3\xa5klig-historisk embetseksamen i 1919, med hovedfag i historie. Hovedoppgaven handlet om \xc2\xabDet suspensive lovvetos anvendelse i norsk konstitutionel praksis\xc2\xbb_NEWLINE_Fra 1921 var han ansatt i Riksarkivet, og i 1933 ble han utnevnt til statsarkivar i Bergen. Han ble i denne stillingen til han gikk av i 1960._NEWLINE_Han skrev artikler i Norsk slektshistorisk tidsskrift og var medredakt\xc3\xb8r av tidsskriftet fra 1928 til 1929. Fra 1928 til 1935 var han medlem av styret for Norsk Slektshistorisk Forening. Fra 1924 var han redakt\xc3\xb8r for Norsk biografisk leksikon sammen med Edvard Bull d.e., og etter dennes d\xc3\xb8d med A. W. Br\xc3\xb8gger. I 1960 var han ansatt som redakt\xc3\xb8r for det planlagte bokverket Den norske kirkes biskoper og prester etter reformasjonen, men d\xc3\xb8de f\xc3\xb8r han kom i gang med arbeidet._NEWLINE_Jansen var medlem av Selskapet til Videnskapernes Fremme i Bergen.'